Personalet i børnehaven Sofie på Klarup Skolevej måtte handle hurtigt, da alarmen gik på institutionens automatiske varslingsanlæg klokken 11.50. Samtlige børn skulle evakueres ud på legepladsen i en fart. Samtidig gik alarmen hos Nordjyllands Beredskab, der rykkede ud med "den store pakke" med syv mand. - Da vi kommer ud, er der en del røgudvikling i et af rummene, og vi finder hurtigt ud af, at røgen er opstået i en tørretumbler. Men der er ikke ild eller flammer, da vi kommer derud - kun røg, fortæller indsatsleder Henrik Christensen. Alarmen gik klokken 11.50. Stor ros til pædagogerne Allerede inden brandfolkene nåede frem til børnehaven, havde pædagogerne sørget for at få alle de 88 børn væk fra den giftige røg. - De handlede fuldstændig, som de skulle og fulgte alle producerer. Så stor ros til personalet, siger Henrik Christensen. Nu begynder arbejdet med at få udluftet børnehaven, så børnene kan komme tilbage til de vante rammer. - Vi er i gang med at ventilere alle rummene for at får røget ud, og kommer skadesservice for at vurdere, om bygningen skal gøre rent, før børnene må komme tilbage igen, eller om man skal finde et rum til dem på skolen i nærheden imens, fortæller indsatslederen. Han vurderer, at der aldrig var fare på færde for hverken børn eller personale. - Nej, for vi så aldrig flammer derude, og børnene kom hurtigt ud, så der er helt styr på situationen, beroliger Henrik Christensen. Der går til daglig 88 børn i børnehaven Sofie.

Referat:
Alle børn i børnehaven Sofie blev eskorteret ud på legepladsen, mens brandfolkene fik styr på den giftige røg. Ingen er kommet til skade.